Y jun bey tak re Jesús y re je ru-apóstoles quimalon-quiꞌ,
re Jesús xubij chique:
Quixcꞌueꞌ vovaꞌ pa tenemit Jerusalén,
y tiyabej re nbin chiva,
tiyabej re rusujun re Dios che can xtuya-va chiva.
Roma yex itaman che re Juan riqꞌuin yaꞌ xeꞌruban bautizar re vinak.
Jacꞌa yex,
pa caꞌe-oxeꞌ kꞌij-apo,
riqꞌuin re Espíritu Santo xquixban-va bautizar,
xchaꞌ re Jesús chique.
Y re quimalon-quiꞌ xquicꞌutuj cha re Jesús:
Ajaf,
¿mana-ta como kꞌij reꞌ tak yojacol yoj re yoj israelitas y ja-ta jun israelita re yojbano gobernar?
xeꞌchaꞌ cha.
Pero re Jesús xubij chique:
Cꞌaja-na re Dios nibin jampaꞌ xtibanataj reꞌ,
y man nicꞌatzin-ta che yex nitamaj.
Xaxe cꞌa titamaj,
che tak re Espíritu Santo xtika-pa pan iveꞌ,
can xticꞌul re ru-poder,
y xquinitzijoj chique re vinak pa tenemit Jerusalén,
y chique re vinak re jecꞌo pa tak nicꞌaj chic tenemit vovaꞌ pa Judea y pa Samaria,
y chique chukaꞌ conojel vinak re jecꞌo pa tak nicꞌaj chic naciones che naj che nakaj,
xchaꞌ re Jesús chique re ru-apóstoles.
Y can xe chic cꞌa re tzij reꞌ re xeꞌrubij can.
Roma re jecꞌo riqꞌuin re Jesús chireꞌ,
can xquitzꞌat tak xyacataj-a chiquivach y xoc-a pa jun nube,
y man chic xquitzꞌat-ta.
Y re apóstoles can cꞌa yeꞌtzuꞌun chij re xba chicaj,
tak xquinaꞌ xeꞌbecꞌulun je caꞌeꞌ anchaꞌl achiꞌaꞌ quiqꞌuin re quicusalon sak tak tziak.
Y re je caꞌeꞌ anchaꞌl achiꞌaꞌ reꞌ xquibij chique re je ru-apóstoles can re Jesús:
Achiꞌaꞌ re yixpa pa Galilea,
¿anchique roma tak yixtzuꞌun chicaj?
Re Jesús re xitzꞌat che xba chicaj vocame,
can xtipa chic jun bey.
Y can anchaꞌl xuban-a tak xba,
can quireꞌ chukaꞌ xtuban pa rucaꞌn bey tak xtika-pa chilaꞌ chicaj,
xeꞌchaꞌ chique re apóstoles.